Izvor: PIXSELL

Prema pisanju HDZ-ovog portala, premijer Tihomir Orešković uskoro će podnijeti ostavku, međutim, izvori N1 to u potpunosti opovrgavaju. Nema ostavke, no obratit će se javnosti i prozvati Petrova i Karamarka.

Portal Direktno.hr je, naime, objavio da njihovi "dobro obaviješteni medijski krugovi" navode kako premijer Tihomir Orešković, tijekom sljedeća 24 sata, namjerava održati vrlo dramatičan govor.

Međutim, to opovrgavaju naši izvori.

Naša reporterka Katarina Brečić navodi da joj je niz ministara i zastupnika koje je kontaktirala u četvrtak navečer kazao kako ne zna ništa o tome i kako ne vjeruje u takav scenarij. Premijer će zapravo, kako doznaje, u petak javno zaprijetiti Karamarku i Petrovu.

"Iz izvora bliskih premijeru, doznali smo da će sutra biti konferencija za medije o kojoj se spekuliralo, ali da neće podnijeti ostavku nego ćepremijer upozoriti Karamarka i Petrova, jer na ovaj način Vlada ne može funkcionirati", javila je naša reporterka u četvrtak navečer.



"Na jučerašnjoj kavi je Petrov tražio da sva trojica napuste vladu kako bi mogla funkcionirati koalicija Domoljubne koalicije i Mosta, no Karamarko je to odbio. Neslužbeno i službeno su demantirane informacije o ostavci Vlade", ponovila je.



Postignut je i dogovor oko ustavnog suda, također se neslužbeno doznaje.

"Dva su imena koja su smetala su Davorin Mlakar i Snježana Bagić, no i njih dvoje će biti potvrđeni, o čemu bi Sabor trebao glasati u petak", kaže Brečić.

U specijalnu emisiju N1 televizije u četvrtak navečer se javila i bivša premijerka Jadranka Kosor, koja je kazala da ni jedna garnitura nije ovoliko ponižavala hrvatske građane kao ova. Više pročitajte OVDJE.

Izvor: N1

"Ovo će završiti izborima"

Gošća specijalne emisije bila je i Vesna Pusić, koja je opovrgla da je HNS pričuvna opcija za očuvanje HDZ-a na vlasti, pogotovo nakon što je HNS kazao da je to kazneno djelo u kontekstu vukovarskog gradonačelnika Željka Sabe.

Na pitanje kako će se ovo završiti, odgovara: "Izborima. Ne znam koliko dugo ćemo se još mrcvarit', ali izborima".

"Ne znam ništa o tome da se sprema na ostavku, ali je neviđeno da pola sata prije sjednice vlade premijer izjuri iz vlade bez da ministri znaju što se događa", kazala je Pusić, navodeći da današnji događaji jesu dramatični.



"Ako je netko namjerno pustio glasinu korz takvu vrstu medija, takvog profila i bliskosti, koja nije istinita, može imati neko značenje", ustvrdila je.



Mislite da to ima smisla, upitana je.



"Moguće je... Ili ima natruha istine ili netko namjerno proizvodi takvu atmosferu", kazala je Pusić.

"Očito je da je čovjeka nešto potaknulo na takvu gestu", kazala je o njegovom odlasku iz Banskih dvora. "Mislim da bi bilo dobro da se kao predsjednik Vlade obrati javnosti, da znamo na čemu smo, jer ovo proizvodi nesigurnost", ustvrdila je.

"Odlazak premijera Oreškovića bi bio pad Vlade i nove izbore. A ovo nepovjerenje Karamarku bi moglo imati iste posljedice. Ali da se raspada Vlada da bi se izbjeglo izglasavanje o nepovjerenju, neuvjerljivo mi je, iako me ne bi iznenadilo", rekla je na pitanje o tome je li cilj rušenja Oreškovića spašavanje obraza Karamarku.

Ustavna i politička kriza

Hrvatska se, naime, već tjednima bori s političkom krizom, koja je stala na put povoljnom zaduživanju Hrvatske, zatim nefunkcioniranjem Vlade, a slijedi i skoro glasanje o povjerenju šefu HDZ-a, Tomislavu Karamarku, koji je po svemu do sada pokazao da ne namjerava odstupiti, iako zastupnici u Saboru naginju njegovom opozivu.

Kriza je kulminirala odlaskom Oreškovića iz Banskih dvora i otkazivanjem redovite sjednice Vlade bez objašnjenja, a razloge njegovog odlaska nisu znali ni ministri, koji su čak zvali novinare da im objasne što se zbiva.

Pored toga, Hrvatska je i u ustavnoj krizi, budući da zbog političke krize stranke riskiraju da se ne izaberu suci Ustavnog suda.

Izbio je i veliki sukob na relaciji Mostove PR agencije i Tomislava Karamarka.

Kako je to izgledalo danas u Banskim dvorima pogledajte u prilogu Tine Kosor.

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.